Pta-hawelose wat in kruisvuur sterf se familie sal haar begrawe | Maroela Media
Pastoor Johan Rademeyer tydens 'n gedenkdiens wat Dinsdag op die plek gehou is waar Charlene geskiet is. Foto: Verskaf
"Haar familie is in Durban en hulle het aangedui dat hulle haar begrafnisonkoste gaan dek," het 'n polisiebeampte Woensdag aan Maroela Media gesê.
Verskeie inwoners was bekommerd oor wie vir Charlene se begrafnis gaan betaal, aangesien sy en Jaco haweloos was en in 'n karavaanpark in die omgewing gewoon het.
DA-raadslid Elmarie Linde, in wie se wyk in Pretoria se Moot-gebied Charlene gesterf het, het gesê in 'n geval waar 'n hawelose sterf, kan familie van die oorledene by die raadslid aansoek doen vir 'n begrafnis waarvoor die stadsraad sal betaal.
Pierre Bezuidenhout, voorsitter van Wonderboompoort se sektor 2-gemeenskappolisiëringsforum, het Woensdag aan Maroela Media gesê Jaco dwaal in die omgewing rond en dit wil voorkom asof hy getraumatiseerd is. Hy het egter glo hulp van die hand gewys om gehelp te word en om by 'n huis vir haweloses ingeneem te word.
Charlene (40) se liggaam sal aan haar familie oorhandig word sodra die nadoodse ondersoek afgehandel is.
Maroela Media het vroeër berig Charlene is Maandag langs haar man doodgeskiet toe 'n oor-en-weer-skietery tussen die polisie en drie vermeende rowers uitgebreek het.
Konst. Tumisang Moloto, polisiewoordvoerder, het vroeër aan Maroela Media gesê die rowers het omstreeks 09:30 die eienaar van 'n drankwinkel in Steve Bikoweg geskiet en beroof terwyl hy nog in sy motor gesit het. Hulle het in 'n silwer Honda Ballade in 'n westelike rigting van die toneel weggejaag.
Twee polisiebeamptes van die Wonderboompoort-polisiestasie het roetinepatrollie in die omgewing gedoen toe hulle opgemerk het dat 'n silwer Honda oor 'n stopstraat jaag sonder om stil te hou. Hulle het die motor agternagesit nog voordat hulle glo geweet het die insittendes was pas by die rooftog betrokke.
Dit is nie tans bekend of die vrou deur die verdagtes of die polisie geskiet is nie. Dit sal deur 'n verdere ondersoek bepaal word.
Ja dis tragies – het haar nie gehelp toe sy nog gelewe het nie maar kan nou bydra tot die begrafnis. Gee vir mense blomme terwyl hul nog lewe…….
Ja dis vreemd… Sy was haweloos so waar kom die famdamilie skielik vandaan??? Dis so waar, dis vandag elke een vir homself en die duiwel vir die res!!…..
My ervaring…………….n mens sorg vir jou kinders en gee alles wat jy het. Dan kom die dag dat dai kinders net hul rug draai op jou, al was jul verhouding altyd wonderlik. Wreed, raar maar waar!
Ek verskil van julle. Daar is mense wat die wapad verkies. Waarom sal ons egter nooit weet. Ek haal my hoed af vir die familie wat nie nou wegkruip maar na vore kom. Sy en hulle moes van tyd tot tyd wel kontak gehad het.
Die staat moet egter 'n aansienlike bydrae maak tot haar begrafnis. Sou daar enige eis kan wees teen die minister van polisie?
Is die staat nie verantwoordelik daarvoor om die kostes van die begrafnis te dek nie. Dit is immers 'n noodlottigheid na aanleiding van hul aksies?